b"\n_START_ARTICLE_\nOp\xc3\xa9ra Garnier\n_START_PARAGRAPH_\nPalais Garnier este un reper al intr\xc4\x83rii nordice a Bulevardului Operei (Avenue de l'Op\xc3\xa9ra) din Paris, Fran\xc8\x9ba. Este privit ca una din piesele de valoare arhitectural\xc4\x83 deosebit\xc4\x83 ale vremii sale. Construit\xc4\x83 \xc3\xaen stilul eclectic, este al treisprezecelea teatru care g\xc4\x83zduie\xc8\x99te Opera din Paris, de la fondarea sa de c\xc4\x83tre Ludovic al XIV-lea \xc3\xaen 1669._NEWLINE_Este denumit\xc4\x83 de multe ori Opera din Paris, \xc3\xaens\xc4\x83 de la construirea Operei Bastille \xc3\xaen 1989 este desemnat\xc4\x83 drept Op\xc3\xa9ra Garnier._NEWLINE_Palatul Garnier a fost construit la ordinul lui Napoleon al III-lea, ca parte a unui plan de mare anvergur\xc4\x83 de modernizare urbanistic\xc4\x83, realizat de c\xc4\x83tre Baronul Haussmann. Proiectul a avut parte de o competi\xc8\x9bie, c\xc3\xa2\xc8\x99tigat\xc4\x83 de Charles Garnier (1825-1898), un arhitect de 35 ani, pe atunci necunoscut. El va continua s\xc4\x83 activeze \xc3\xaen acest domeniu prin construc\xc8\x9bia Op\xc3\xa9ra Garnier de Monte-Carlo \xc3\xaen Monaco.\n_START_SECTION_\nDescriere\n_START_PARAGRAPH_\nPlanul operei preia \xc8\x99i dezvolt\xc4\x83 un tip al construc\xc8\x9biilor de acela\xc8\x99i gen foarte r\xc4\x83sp\xc3\xa2ndit \xc3\xaen Fran\xc8\x9ba, \xc3\xaent\xc3\xa2lnit pentru prima oar\xc4\x83 la teatrul din Bordeaux (1773-1880), conceput de Victor Louis. Cu ajutorul sec\xc8\x9biunii longitudinale, care a fost publicat\xc4\x83 cu ocazia Expozi\xc8\x9biei Mondiale din 1878, se poate demonstra inten\xc8\x9bia arhitectului de a concepe o cl\xc4\x83dire de propor\xc8\x9bii armonioase: vestibulele, casa principal\xc4\x83 a sc\xc4\x83rilor \xc8\x99i foaierul alc\xc4\x83tuiesc dou\xc4\x83 cincimi ale complexului arhitectonic, casa scenei \xc8\x99i garderobele alte dou\xc4\x83 cincimi (aproximativ, de fapt spa\xc8\x9biul rezervat lor va dep\xc4\x83\xc8\x99i cu pu\xc8\x9bin aceast\xc4\x83 propor\xc8\x9bie). Sala de spectacol va ocupa deci doar o cincime din \xc3\xaentregul ansamblu, o propor\xc8\x9bie neobi\xc8\x99nuit de mic\xc4\x83. Spa\xc8\x9biul reprezentativ nu este limitat doar la por\xc8\x9biunea frontal\xc4\x83 a cl\xc4\x83dirii, ci cuprinde \xc8\x99i o sal\xc4\x83 circular\xc4\x83 aflat\xc4\x83 sub sala de spectacol. Aceasta se deschide spre casa sc\xc4\x83rii, ca \xc8\x99i cele dou\xc4\x83 pavilioane laterale, dintre care unul era rezervat \xc3\xaemp\xc4\x83ratului. \xc3\x8en spatele casei scenei se afla un foaier destinat numai abona\xc8\x9bilor._NEWLINE_Exteriorul casei scenice reflect\xc4\x83 structura ei interioar\xc4\x83, conceput\xc4\x83 astfel \xc3\xaenc\xc3\xa2t s\xc4\x83 asigure reprezentarea operelor moderne la vremea aceea, ca de pild\xc4\x83 \xe2\x80\x98\xe2\x80\x99Hugheno\xc8\x9bii\xe2\x80\x99\xe2\x80\x99 de Meyerbeer sau \xe2\x80\x98\xe2\x80\x99Faust\xe2\x80\x99\xe2\x80\x99 de Gounod, care necesitau decoruri uria\xc8\x99e \xc8\x99i schimb\xc4\x83ri frecvente de scen\xc4\x83. Frontonul acestui corp arhitectural masiv \xc8\x99i cupola s\xc4\x83lii de spectacol sunt elementele care predomin\xc4\x83 vederea de ansamblu, deoarece fa\xc8\x9bada principal\xc4\x83 a trebuit s\xc4\x83 fie conceput\xc4\x83 respect\xc3\xa2nd dimensiunile reduse ale Pie\xc8\x9bei Operei. Aceast\xc4\x83 fa\xc8\x9bad\xc4\x83 relativ scund\xc4\x83 este decorat\xc4\x83 \xc3\xaen catul de jos cu grupuri sculpturale \xc3\xaen al c\xc4\x83ror program iconografic se \xc3\xaenscriu manifest\xc4\x83ri artistice \xc3\xaen leg\xc4\x83tur\xc4\x83 cu drama muzical\xc4\x83: Dansul, Armonia, Muzica \xc8\x99i Opera. Cel mai celebru grup alegoric din acest program este Dansul postclasicistului Jean-Baptiste Carpeaux, care \xc3\xaempodobe\xc8\x99te flancul st\xc3\xa2ng al portalului din dreapta \xc8\x99i o \xc3\xaenf\xc4\x83\xc8\x9bi\xc8\x99eaz\xc4\x83 \xc3\xaen figura central\xc4\x83 pe Helene Racovi\xc8\x9b\xc4\x83 (1845\xe2\x80\x931891). Nivelul superior al fa\xc8\x9badei este structurat prin perechi de coloane \xc3\xaenalte. Arhitrava se afl\xc4\x83 \xc3\xaen spatele acestei colonade \xc8\x99i este purtat\xc4\x83 de coloane mai mici, aflate \xc3\xaen intercolumniile colonadei exterioare. Por\xc8\x9biunile intercolumnice ale arhitravei sunt ornate cu busturi de compozitori celebri. Colonada interioar\xc4\x83 formeaz\xc4\x83 latura deschis\xc4\x83 a unei loggii spre care dau u\xc8\x99ile foaierului principal._NEWLINE_Sala sc\xc4\x83rii cuprinde \xc3\xaentreaga \xc3\xaen\xc4\x83l\xc8\x9bime a edificiului. Acest spa\xc8\x9biu este considerat a fi capodopera lui Garnier, drept cea mai \xc3\xaendr\xc4\x83znea\xc8\x9b\xc4\x83 inova\xc8\x9bie \xc3\xaen domeniu din secolul al XIX-lea, deoarece realizeaz\xc4\x83 integrarea unor nivele de \xc3\xaen\xc4\x83l\xc8\x9bimi diferite \xc3\xaentr-un ansamblu unitar. Pictura de tavan a operei a fost adeseori criticat\xc4\x83 \xc8\x99i \xc3\xaen 1964 a sf\xc3\xa2r\xc8\x99it prin a fi \xc3\xaenlocuit\xc4\x83 de picturile executate de Chagall, care au un efect oarecum straniu \xc3\xaen contextul arhitecturii \xc8\x99i decorurilor concepute altminteri ca un tot, la finele secolului al XIX-lea."